## La Conselleria de Justícia i el Ministeri de Justícia cooperaran per a crear la secció especialitzada de violència sobre la dona a Xàtiva

*** La consellera de Justícia trasllada al ministre de Justícia Félix Bolaños la necessitat de donar suport judicial a les dones víctimes de violència de gènere en la capital de la Costera**

La Conselleria de Justícia i el Ministeri de Justícia treballaran per a crear la secció especialitzada de violència sobre la dona en el partit judicial de Xàtiva. Així ho ha traslladat la consellera de Justícia i Administració Pública, Nuria Martínez, després de la reunió mantinguda amb el ministre de Presidència, Justícia i Relacions amb les Corts d’Espanya, Félix Bolaños.

“Ahir vaig traslladar al ministre la necessitat de recuperar les competències judicials en matèria de violència sobre la dona en el partit judicial de Xàtiva i revertir així la injustícia que es va produir amb la pèrdua d’estes competències amb la comarcalització”, ha manifestat la consellera de Justícia. En este punt el ministre va mostrar el seu interés a impulsar esta recuperació, que es tractarà dins d’una comissió mixta que es posarà en marxa per a abordar la creació de noves unitats judicials en la Comunitat.

“Es tracta d’una reivindicació molt necessària que compta amb el consens entre les forces polítiques locals, és defesa pels operadors jurídics implicats i que compte, a més, amb el suport de l’Administració autonòmica”, ha assenyalat Martínez.

La consellera de Justícia i Administració Pública complix així amb el compromís que va adquirir amb els portaveus municipals de l’Ajuntament de Xàtiva d’elevar esta reivindicació al Ministeri de Justícia.

“Hem de treballar de la mà i anar tots a l’una perquè Xàtiva torne a disposar dels mitjans necessaris per a donar la cobertura jurídica i assistencial que mereixen les dones víctimes de violència de gènere”, ha insistit la titular de Justícia.

**Jutjat de Violència sobre la Dona de Xàtiva**

Mitjançant el Reial decret 954/2022, de 15 de novembre, es van crear 5 jutjats de Violència sobre la Dona (JVSM), entre estos el JVSM núm. 1 d’Alzira  (amb agrupació dels partits judicials d’Alzira, Carlet i Xàtiva).

Mentres no es va posar en marxa este JVSM d’Alzira, el Jutjat d’Instrucció núm. 2 de Xàtiva venia coneixent els assumptes en matèria de violència sobre la dona corresponents al seu partit judicial, però finalment es va afegir Xàtiva al JVSM d’Alzira.

Segons la memòria judicial de l’any 2022 del TSJ-CV (publicada en 2023), en l’apartat de necessitats d’ampliació figura la creació del JVSM núm. 1 de Xàtiva.

Fecha: 25/02/2025